Ní Tsumi 27 | Baiblo ɔ Ngɛ Intanɛti ɔ Nɔ | New World Translation\nNí Tsumi 27:1-44\nPaulo sɛ mele mi kɛ yaa Roma (1-12)\nMele ɔ kpee kɔɔhiɔ nɛ nya wa (13-38)\nMele ɔ butumi (39-44)\n27 Jehanɛ ɔ, benɛ a mwɔ a yi mi kpɔ kaa waa ngɔ mele kɛ ya Italia a, a ngɔ Paulo kɛ nihi nɛ a wo mɛ tsu ɔ a ti ni komɛ kɛ wo ta buli a nɔkɔtɔma ko nɛ a tsɛɛ lɛ ke Yulio nɛ e ngɛ Ɔgɛsto tabo ɔ mi ɔ dɛ mi. 2 Benɛ wa sɛ mele ko nɛ e je Adramitio nɛ e be kɛe nɛ e maa gu woɔ nɔ kɛ ya gu mele si dami hehi nɛ a ngɛ wo ɔ nya ngɛ Asia kpokpa a nɔ ɔ mi ɔ, wa hia; Makedonia no ko nɛ a tsɛɛ lɛ ke Aristako nɛ e je Tɛsalonika a piɛɛ wa he. 3 E nɔ jena a, wa ya su Sidon, nɛ Yulio je mi mi jɔmi kpo kɛ tsɔɔ Paulo, nɛ e ngmɛ lɛ blɔ kaa e ya e huɛmɛ ɔmɛ a ngɔ konɛ a ya hyɛ e nɔ. 4 Nɛ benɛ wa je lejɛ ɔ nɛ wa nɔ wo ɔ nɔ ɔ, wa ya gu he ko nɛ ma ha nɛ Kipro nɛ po wa he piɛ kɛ je kɔɔhiɔ ɔ he, ejakaa wa ngɛ kɔɔhiɔ kpee. 5 Lɔ ɔ se ɔ, wa nyɛɛ wo gbajaa a hɛ mi kɛ be ngɛ Kilikia kɛ Pamfilia kɛ ba melehi a si dami he nɛ e ngɛ Mira ngɛ Likia a. 6 Ta buli a nɔkɔtɔma a na mele ko ngɛ lejɛ ɔ nɛ e je Alɛksandria nɛ e yaa Italia, nɛ e ha nɛ wa ya sɛ mi. 7 Nɛ benɛ wa nyɛɛ wo ɔ nɔ blɛuu be saii ɔ, wa gbo dengme kɛ ba su Kenido. Akɛnɛ kɔɔhiɔ ɔ ngmɛ́ wɔ blɔ nɛ waa ya wa hɛ mi he je ɔ, wa ya gu he ko nɛ ma ha nɛ Salmone nɛ e ngɛ Kreta a nɛ e po wa he piɛ kɛ je kɔɔhiɔ ɔ he. 8 Nɛ benɛ wa gbo dengme kɛ nyɛɛ wo ɔ nɔ ngɛ wo ɔ nya a, wa ba su he ko nɛ a tsɛɔ ke Lɛ Si Mwɔmi He Jɔjɔɛ, nɛ e kɛ Lasea ma a he kɛ we ɔ. 9 Be saii ba be, nɛ amlɔ nɛ ɔ, wo nɔ blɔ hiami ba pee oslaa, ejakaa Kpatami Ligbi ɔ nɔ hwɔ hami ɔ po be momo, enɛ ɔ he ɔ, Paulo wo mɛ ga 10 ke: “Nyumuhi, i na kaa wa ma gbo dengme, nɛ níhi hu ma bɔ wɔ ngɛ blɔ hiami nɛ ɔ mi, pi mele ɔ mi níhi kɛ mele ɔ kɛkɛ, se mohu wa wami* hulɔ.” 11 Se ta buli a nɔkɔtɔma a bu mele kudɔlɔ ɔ kɛ meletsɛ ɔ tue mohu pe nɔ́ nɛ Paulo ngɛ dee ɔ. 12 Akɛnɛ melehi a si dami he ɔ hí nɛ a be nyɛe maa ye ahlabata be ɔ ngɛ lejɛ ɔ he je ɔ, a ti nihi fuu wo ga ke a hia kɛ je lejɛ ɔ nɛ a hyɛ kaa a ma nyɛ ma ya su Fonise, Kreta melehi a si dami he ɔ nɛ e hɛ mi tsɔɔ yiti je ngɛ puje he blɔ kɛ woyi je ngɛ puje he blɔ ɔ lo, konɛ a ya ye ahlabata be ɔ ngɛ lejɛ ɔ. 13 Benɛ woyi je kɔɔhiɔ ɔ bɔni fiami blɛuu ɔ, a susu kaa a yi mi tomi ɔ ba mi, nɛ a wo osɛkɛ ɔ nɔ, nɛ a hia kɛ nyɛɛ wo ɔ nɔ kɛ be ngɛ Kreta wo ɔ nya haa. 14 Se e kɛ we kulaa nɛ kɔɔhiɔ nɛ nya wa ko nɛ a tsɛɔ ke Yurokilo* ɔ hia kɛ ba kpee mele ɔ. 15 Benɛ kɔɔhiɔ ɔ sɛ mele ɔ mi wawɛɛ nɛ mele ɔ nyɛ we nɛ e ya e hɛ mi hu ɔ, wa ngmɛɛ wa he kɛ ha kɔɔhiɔ ɔ nɛ e kɛ wɔ ho. 16 Kɛkɛ nɛ waa kɛ fo ya gu he ko, nɛ zugba kpɔ nyafii ko nɛ nyu bɔle lɛ nɛ a tsɛɔ ke Kauda a po wa he piɛ kɛ je kɔɔhiɔ ɔ he, nɛ dengmedengme loko wa nyɛ nɛ wa nu ahima* a nɛ ngɛ mele ɔ supa je ɔ kɛ da si. 17 Nɛ benɛ a wo nɔ kɛ ba mele ɔ mi ɔ, a kɛ níhi fĩ mele ɔ, nɛ akɛnɛ a ngɛ gbeye yee kaa eko ɔ, e ma ya sa Sɛɛtis* zia kpɔ ɔ nɔ he je ɔ, a gbe abalaa a, nɛ kɔɔhiɔ ɔ kɛ wɔ ho. 18 Akɛnɛ kɔɔhiɔ nɛ nya wa a ngɛ wɔ fiae kɛ ngɛ yae kɛ ngɛ bae he je ɔ, e nɔ jena a, a bɔni níhi nɛ ngɛ mele ɔ mi ɔ jemi kɛ bɔni wo ɔ mi womi. 19 Nɛ ligbi etɛne ɔ nɔ ɔ, a ngɔ mɛ nitsɛmɛ a ninehi kɛ je mele ɔ he ní ɔmɛ ngɔ pue he. 20 Benɛ wa nɛ pu loo dodoehi ligbihi fuu, nɛ́ kɔɔhiɔ nɛ nya wa ngɛ wɔ kpee ɔ,* hɛ kɛ nɔ fɔmi tsuo nɛ wa ngɛ kaa a ma he wa yi wami ɔ bɔni tami. 21 Benɛ a yi ní be saii ɔ, Paulo te si kɛ da si ngɛ a kpɛti, nɛ e de ke: “Nyumuhi, jinɛ e sa kaa nyɛ ko bu ga nɛ i wo nyɛ ɔ tue, nɛ wa ko nɔɛ wo ɔ nɔ kɛ ji Kreta kɛ bɛ, nɛ wa ko ba gbo we dengme nɛ ɔ, nɛ wa ní ɔmɛ hu a hɛ mi ko ba kpataa we kikɛ nɛ ɔ. 22 Se kɛ̃ ɔ, amlɔ nɛ ɔ, i ngɛ nyɛ he wami woe kaa nyɛ ná kã, ejakaa nyɛ ti nɔ kake ngmelu po* be laae, mele ɔ pɛ nɛ e ma puɛ. 23 Nyɔ nɛ ɔ mi ɔ, Mawu, nɔ nɛ e nɔ ji mi, nɔ nɛ i sɔmɔɔ lɛ ngɛ blɔ klɔuu nɔ ɔ bɔfo ko ba da si ngɛ ye kasa nya 24 nɛ e de ke: ‘Paulo, koo ye gbeye. E sa nɛ o ya da si ngɛ Kaisare hɛ mi, nɛ hyɛ! Mawu ngɔ nihi tsuo nɛ a piɛɛ o he ngɛ mele ɔ mi ɔ kɛ ke mo.’ 25 Lɔ ɔ he ɔ, nyumuhi, nyɛ ná kã, ejakaa i heɔ Mawu yeɔ kaa e maa ba mi kaa bɔ nɛ a de mi ɔ pɛpɛɛpɛ. 26 Se kɛ̃ ɔ, e sa nɛ wa ya sa si ngɛ zugba kpɔ nɛ nyu bɔle lɛ ko nɔ.” 27 Jehanɛ ɔ, benɛ nyɔ nɛ ji nyɔngma kɛ eywiɛ ɔ ba su nɛ wa ngɛ yae nɛ wa ngɛ bae ngɛ Adria Wo ɔ nɔ ɔ, nyɔ mi kpɛti ɔ, mele ɔ mi ní tsuli ɔmɛ bɔni susumi kaa a ngɛ zugba ko he sue. 28 A ngmɛɛ susumi kpa a he ngɔ wo wo ɔ mi, nɛ a ná gugue 20,* enɛ ɔ he ɔ, a ya a hɛ mi bɔɔ, nɛ a kpale ngmɛɛ susumi kpa a he ngɔ wo wo ɔ mi, nɛ a ná gugue 15.* 29 Nɛ akɛnɛ a ngɛ gbeye yee kaa eko ɔ, wa ma ya sa tɛ sahi a nɔ he je ɔ, a fɔ osɛkɛ eywiɛ ngɛ lɛ ɔ supa je, nɛ a ná nɛ je na mla. 30 Se benɛ mele ɔ mi ní tsuli ɔmɛ bɔni mɔde bɔmi kaa a maa tu fo kɛ je mele ɔ mi, nɛ a ngɛ ahima* a si kplee ngɔ fɔ wo ɔ nɔ, nɛ a bua pee kaa a yaa fɔ̃ osɛkɛ ɔmɛ ngɛ lɛ ɔ yi je ɔ, 31 Paulo de ta buli a nɔkɔtɔma a kɛ ta buli ɔmɛ ke: “Ke nyumu nɛ ɔmɛ hí mele ɔ mi ɔ, lɛɛ a be nyɛe ma he nyɛ yi wami.” 32 Kɛkɛ nɛ ta buli ɔmɛ poo ahima a he kpa amɛ nɛ a ha nɛ e nɔ si. 33 Jehanɛ ɔ, benɛ e piɛ bɔɔ nɛ je maa na a, Paulo wo mɛ tsuo he wami kaa a ye nɔ́ ko, nɛ e de ke: “Mwɛnɛ ɔ ji ligbi nyɔngma kɛ eywiɛ sɔuu nɛ nyɛ pee yeyeeye kɛ ngɛ mlɛe, nɛ nyɛ yi nɔ́ ko nɔ́ ko. 34 Enɛ ɔ he ɔ, i ngɛ nyɛ he wami woe kaa nyɛɛ ye ní; lɔ ɔ lɛ ma ha nɛ nyɛ yi ma ná wami, ejakaa nyɛ ti nɔ ko nɔ ko yi bwɔmi kake ngmelu po hɛ mi be kpatae.” 35 Benɛ e de nɔ́ nɛ ɔ, e ngɔ abolo, nɛ e na Mawu si ngɛ mɛ tsuo a hɛ mi, nɛ e ku mi, nɛ e bɔni yemi. 36 Kɛkɛ nɛ mɛ tsuo a ná kã nɛ mɛ hu a bɔni ní yemi. 37 Wɔ nihi* nɛ wa ngɛ mele ɔ mi ɔ tsuo wa yibɔ ji 276. 38 Benɛ a ye ní ɔ nɛ a tɔ ɔ, a sake ngma nɛ a wo ɔ ngɔ pue wo ɔ mi konɛ mele ɔ nɛ pee huyɛhuyɛ. 39 Benɛ je na a, a nyɛ we nɛ a yɔse zugba kpɔ ɔ, mohu ɔ, a na wo nya kɔkɔɔ mi he ko kɛ e nya zia, nɛ a to a yi mi kaa ke a ma nyɛ ɔ, a ma ha nɛ mele ɔ nɛ ya sa si ngɛ lejɛ ɔ. 40 Enɛ ɔ he ɔ, a po osɛkɛ ɔmɛ, nɛ a ha nɛ a nɔ wo ɔ mi, nɛ jamɛ a be ɔ mi nɔuu ɔ, a pɛne kudɔɔ ɔ he kpa amɛ; nɛ benɛ a wo abalaa a nɛ ngɛ mele ɔ yi je ɔ nɔ kɛ kpee kɔɔhiɔ ɔ, a plɛ mele ɔ yi kɛ tsɔɔ wo ɔ nya blɔ. 41 Benɛ a ya hɛ zia kpɔ ko ngɛ wo ɔ kpɛti ɔ, a ha nɛ mele ɔ ya sa si nɛ e yi je ɔ ya pu zu nɛ e nyɛ we nɛ e je, se oslɔke ɔ bɔni mele ɔ supa je ɔ ywiami wɔtsɔwɔtsɔ. 42 Kɛkɛ nɛ ta buli ɔmɛ to a yi mi kaa a maa gbe nihi nɛ a wo mɛ tsu ɔ konɛ nɔ ko nɔ ko nɛ e ko sle kɛ ho nɛ e ba tu fo kɛ je. 43 Se ta buli a nɔkɔtɔma a fia e pɛɛ si kaa e maa baa Paulo yi, nɛ e ngmɛ́ mɛ blɔ nɛ a tsu a yi mi tomi ɔ he ní. E fã nihi nɛ a le slemi ɔ kaa a tu ngɔ fɔ wo ɔ mi nɛ a sle kɛ ya kpo kekle, 44 nɛ ni nɛmɛ nɛ a piɛ ɔmɛ a ti ni komɛ maa bu gbegbelihi a nɔ, nɛ ni komɛ hu maa bu mele ɔ he ní ɔmɛ a nɔ kɛ nyɛɛ a se. Enɛ ɔ he ɔ, a ngɔ mɛ tsuo kɛ ba su kpo slɔkee.\n^ Nɛ ji, yiti je ngɛ puje he blɔ kɔɔhiɔ.\n^ Lɛ nyafii ko nɛ a tsaa kɛ woɔ mele he konɛ a kɛ he nihi a yi wami ke mele ɔ ngɛ mue.\n^ Hela, “kɔɔhiɔ nɛ e ngɛ wɔ kpee ɔ hu pi kɔɔhiɔ bi ɔ.”\n^ Aloo “susuma kake ngmelu po.”\n^ Maa pee mita 36 (nanewɛɛ 120).\n^ Maa pee mita 27 (nanewɛɛ 90).\nNí Tsumi 27